Դամբո (ֆիլմ)

Դամբո (անգլ.՝ Dumbo), 2019 թվականի լիամետրաժ ֆիլմը, որի ռեժիսորն է Թիմ Բարթոնը։ Գլխավոր դերերում՝ Եվա Գրին, Քոլին Ֆարել և Մայքլ Քիթոն։ 1941 թվականի նույնանուն մուլտֆիլմի կինոադապտացիան է։


== Սյուժե ==
1919 թվականին Առաջին համաշխարհային պատերազմի վետերան Հոլտ Ֆերիերը (Քոլին Ֆարել) զինված ընդհարումից հետո վերադառնում է Մաքս Մեդիչի ղեկավարության ներքո (Դենի Դե Վիտո) գտնվող Մեդիչի եղբայրների կրկես, որտեղ նա ժամանակին որպես ձիավարժ էր աշխատել։ Սակայն կրկեսը հանդիպել էր ֆինանսական խնդիրների, և Մեդիչին ստիպված էր եղել վաճառել ձիերը։ Այդ պատճառով նա աշխատանք փնտրող, բայց պատերազմի ժամանակ ձեռքը կորցրած Հոլտին նշանակում է հղի փիղ Ջամբոյի վերակացու։ Ջամբոն լույս աշխարհ է բերում աներևակայելի մեծ ականջներով փղիկի, և Մեդիչին հրամայում է Հոլտին թաքցնել փղիկի ականջները, որպեսզի հանդիսատեսի առաջ ներկայանալուց դրանք չերևան։ Բայց փղիկը իր առաջնաելույթային ներկայացման ժամանակ պատահմամբ բացում է կապագլխարկի մեջ թաքցված ականջները։ Հանդիսատեսը փղիկին ծաղրանքով անվանում է «Դամբո» (անգլ․ dumbo՝ հիմարիկ, անխելք) և նրա վրա նետում գետնընկույզ և այլ իրեր։ Որդու հանդեպ վերաբերմունքից վշտացած՝ Ջամբոն վայրագություններ է անում կրկեսի բեմահարթակում՝ կրկեսին պատճառելով մեծ վնաս և պատահմամբ սպանելով չար աշխատակցին։ Դրանից հետո Մեդիչին ԶԼՄ-ներում աղետը կանխելու համար վաճառում է Ջամբոյին։ Հոլտի երեխաները՝ Միլին և Ջոն, մխիթարում են Դամբոյին և հանակարծ հասկանում, որ Դամբոն կարող է թռչել՝ թափահարելով իր ականջները։ Նրանք նաև հայտնաբերում են, որ փետուրները փղիկի թռչելու պատրաստ լինելու բանալին են․ նա միայն պետք է փռշտա քիթը խուտուտ տվող փետուրներից և կկարողանա թռչել։
Մեկ այլ ներկայացման ժամանակ Դամբոն խաղում է հրշեջի դեր, որը պիտի իր կնճիթով մարեր կրակը, սակայն ներկայացումը սխալ է ընթանում, և Դամբոն բարձր հենահարթակի վրա հայտնվում է կրակով շրջապատված թակարդում։ Միլլին վտանգում է իր կյանքը Դամբոյին փետուր հասցնելու նպատակով, որը նրան վստահություն էր տալիս թռիչքում։ Լսարանը ապշում է, երբ Դամբոն սկսում է թռչել։ Թռչող փղիկի մասին խոսակցությունները սկսում են տարածվել։
«Երազաների երկիր» զվարճության այգու սեփականատեր Վանդեմերը ներկայացումից հետո Մեդիչիին առաջարկում է միավորվել, և Մեդիչին համաձայնվում է։ Ըստ պայմանագրի՝ Մեդիչին դառնալու էր Վանդեմերի գործընկերն, իսկ Մեդիչի եղբայրների կրկեսային թատերախումբը աշխատելու էր «Երազների երկրում»։ Զվարճության այգու գլխավոր դեմքն էլ դառնալու էր Դամբոն և նրա թռիչքով համարը։ Ավելի ուշ Վանդերմերը պահանջում է որպեսզի Դամբոն թռնի ճոճաձողից Կոլեթ Մարչենտի՝ Վանդերմերի նախկին ընկերուհու հետ։ Սակայն նրանց առաջնաելույթային ներկայացումը «Երազաների երկրում» գրեթե տապալվում է, երբ Դամբոն ընկնում է բարձր հենահարթակից և սկսում է անհանգստությունից ահազանգել։ Անսպասելիորեն նրան արձագանքում է Ջամբոն․ պարզվում է՝ նա ևս դարձել է «Երազաների երկրի» մեկ այլ ցուցանմուշ։ Փղիկը դուրս է թռչում կրկեսաբեմից և վերամիավորվում մոր հետ։
Վախենալով, որ Դամբոյի մայրը կարող է շեղել նրան ներկայացումներից, Վանդեմերը հրամայում է սպանել Ջամբոյին։ Նա նաև «Երազների երկրից» ազատում է աշխատանքից Մեդիչի եղբայրների կրկեսի բոլոր դերասաններին։ Երբ Հոլտը և մնացած դերասանները իմանում են, որ Վանդերմերը պատրաստվում է սպանել Ջամբոյին, որոշում են ազատել և՛ Ջամբոյին, և՛ Դամբոյին։ Այն ժամանակ, երբ Հոլտն ու Կոլետը օգնում են Դաբոյին ներկայացման ժամանակ դուրս թռչել կրկեսից, կրկեսային դերասանները Ջամբոյին Վանդերմերի օգնականների ձեռքից ազատելու համար օգտագործում են իրենց զանազան տաղանդները։ Վանդերմերը փորձում է կանգնեցնել նրանց, բայց այգու էլեկտրական համակարգի սխալ վերահսկման պատճառով առաջացնում է հրդեհ, որը ոչնչացնում է «Երազների երկիրը»։ Վանդեմերը կորցնում է ֆինանսավորումը և վերջնականապես սնանկանում է։
Հոլտը, Կոլետը, Ջոն, կրկեսի թատերախումբը և Մեդիչին բերում են փղերին նավահանգիստ, որտեղ Դամբոյին և Ջամբոյին ուղեկցում են նավ, որը ուղևորվում էր դեպի ջունգլիներ։ Դրանից հետո Մեդիչիի կրկեսը ( որը այժմ կոչվում է Մեդիչիների ընտանեկան կրկես) վերականգնվում և բարգավաճում է, իսկ Դամբոն ու Ջամբոն ջունգլիում միանում են փղերի խմբին։


== Դերերում ==


== Քննադատություն ==
Rotten Tomatoes կայքում 346 արձագանքի հիման վրա ֆիլմն ունի 47 % դրական գրախոսական։ Metacritic կայքում 55 գրախոսության հիման վրա ունի 100-ից 51 միավոր։
CinemaScore-ի կողմից հարցված հանդիսատեսը A + մինչև F բալային համակարգով տվել է ֆիլմին A− միջին միավորը, իսկ PostTrak-ում այն արժանացել է 5 աստղից 3,5-ին։


== Ծանոթագրություններ ==